Bylmoorde: Binneverhoor hervatHenri Van Breda by die Wes-Kaapse hooggeregshof (April 2017) Foto: AP Photo, ANA Die binneverhoor in die moordverhoor van Henri van Breda word Maandag in die Wes-Kaapse hooggeregshof hervat. Die moordverhoor is tydelik onderbreek omdat Van Breda (22) se regsverteenwoordiger wil hê regter Siraj Desai moet bepaal of die verklaring wat Van Breda op 27 Januarie 2015 afgelê het, toelaatbaar is of nie. Die eerste getuie in die binneverhoor was sers. Clinton Malan, die beampte wat Van Breda se verklaring afgeneem het. Hy het Vrydag getuig en aan die hof gesê Van Breda was stil en kalm en het geen emosie getoon nie. Hy en ŉ medesersant het glo aan Van Breda vrae gestel wat hy beantwoord het. Malan voer aan dit was belangrik om die verklaring te kry om aan die misdaadintelligensiespan te oorhandig sodat hulle ŉ leidraad vir ŉ moontlike verdagte kon opvolg. Hy voeg ook by dat Van Breda daar was as ŉ slagoffer. Susan Galloway, senior staatsaanklaer, het gesê die staat se mening is dat Van Breda die verklaring afgelê het as ŉ getuie en nie ŉ verdagte nie. Die binneverhoor is tot Maandag uitgestel. Klik hier vir die hoogtepunte van die moordverhoor tot dusver.